Nonii, lõpuks olen mina ka suurtest pidustustest toibunud ja kontaktivõimeliseks muutunud :). Ei mäletagi enam, millal viimati kella seitsmeni hommikul pidutsetud sai ja eks seetõttu läks ka meelest, et pimedas ja külmaga ei ole sobiva tualetikoha otsimine just kõige meeldivam tegevus, eriti kui veri on poolenisti siidriga  asendatud :). Aga see selleks.    Seni olen ma kikerherneid ainult hummuse sisse pannud, aga Anni Arro "Salatid, pirukad, suupisted..." lappates avastasin, et kikerhernestega võib ka muud huvitavat ette võtta.        1 purk kikerherneid  2 spl võid  ½ küüslauguküünt  1 väike kuivatatud tšillikaun  mõned rosmariinioksad  soola, pipart  riivitud juustu    1. Nõruta kikerherned.    2. Sulata pannil või ning lisa hakitud küüslauk, rosmariinioksad ja sõrmede vahel  pudendatud tšillikaun.    3. Pruunista veidi ja lisa kikerherned. Sega kõik läbi ja prae paar minutit. Maitsesta soola ja pipraga.    4. Serveeri riivitud juustuga.           Anni Arro kasutab enda versioonis serveerimisel peterselli, mina aga peterselli eriti ei armasta,  ja tundub, et see tunne on vastastikune. Kõik muud taimed, mis pottidesse istutasin, läksid ilusti kasvama, välja arvatud petersell, mis ainult vindub ja hakkab vist otsast isegi kollaseks muutuma. Riivisin hoopis valmis roale natuke juustu peale, ja väga hea oli.      väga hea ja kiire vürtsikas roog. Ma arvan, et see sobib täitsa hästi suupisteks näiteks õlle kõrvale.      Anni  Arro "Salatid, pirukad, suupisted..."